Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Eri terroriaktides sai surma üks Iisraeli Kaitseväe sõdur
ning haavata seitse sõdurit ja üks Jeruusalemma elanik.
Iisraeli kaitseminister Yoav Gallant hindas kõrgelt Washington’i toetust
Jeruusalemma õigusele kaitsta end terrorismi vastu.
Iraani välisminister Hossein Amir-Abdollahian
lubas Damaskuse visiidil, et Islamivabariik vastab viimaks
Iisraeli väidetavatele rünnakutele Süürias.
Värskeimad vastastikused ähvardused Jeruusalemma ning Hamas'i,
Palestiina Islamidžihaadi ja Hezbollah’ islamistlike juhtide vahel
pole ilmselt heidutanud kumbagi poolt.
Vastupidi, palestiinlaste korduvad terroriteod viimase 24 tunni jooksul
on tõstnud toetust nende Iisraeli juhtide seisukohale,
kes taotlevad uusi täppistapmisi islamistlike juhtide vastu,
kes juhendavad rünnakuid Iisraeli elanike ja sõdurite vastu.
Eile õhtul umbes kl 21:00
tuli 14-aastane Ida-Jeruusalemma Beit Hanina linnaosa elanik
Jeruusalemma kesklinna noaga relvastatult,
kavatsedes sooritada rahvuspõhise terrorirünnaku.
Politsei juurdluse kohaselt haaras palestiina teismeline noa
Shi’vtei Yisrael’i kergrongipeatuses ja lõi 25-aastast Iisraeli kodanikku,
tekitades mõõdukaid haavu.
Mitu relvastamata pealtnägijat püüdis terroristi takistada,
naised ja lapsed aga lahkusid kiiresti sündmuskohalt.
Õnneks märkas rünnakut töölt vaba piiripolitseinik,
kes asus sündmuskohale lähenevas kergrongis.
Sõites kergrongiga keskjaama,
märkasin taamal karjuvat ja pagevat rahvast.
Vaatasin olukorra hindamiseks ringi
ja märkasin noaga terroristi, kes sööstis rahva poole.
Kuna kergrong liikus, käskisin sel peatuda
ja hüppasin kohe välja, relv käes.
Jõudsin terroristi juurde, keda mõned inimesed takistasid.
Tulistasin kohe terroristi paar korda ja tegin ta kahjutuks.
Kohe seejärel suunasin rahva eemale
ja tegelesin asjaga edasi.
Mõõdukate vigastustega iisraellane sai kohapeal arstiabi
ja viidi seejärel lähedalasuvasse haiglasse,
terrorist aga suri saadud haavadesse.
Turvates öösel usklike sissepääsu Joosepi hauale Nabluse linnast idas,
said Kaitseväe ohvitser ja kolm sõdurit erineva raskusega haavu,
kui nende soomuki kõrval plahvatas isetehtud lõhkeseade.
Ohvitser ja kaks sõdurit said kergeid vigastusi,
kolmas aga sai mõõdukalt viga ja toimetati haiglasse.
Tuleb selgitada,
et lõhkeseade pandi turvajate teele, mitte hauakompleksi sissepääsuteele.
Algul rünnati sõdureid kergrelvadega ja nende pihta loobiti lõhkekehi.
Kui sõdurid soomukist väljusid, et avada vastutuli,
lõhati kaugelt võimas lõhkeseade ja samal ajal avasid palestiina võitlejad
tiheda tule haavatud Iisraeli sõdurite pihta.
Kiiresti saabusid sündmuskohale Iisraeli abiväed
ja ca 1-tunnise tulevahetuse järel
teatas Punane Poolkuu, et haavata sai 39 palestiinlast.
Seevastu Iisraeli sõdurid rohkem vigastusi ei saanud.
Tasub märkida, et Iraani käsilane Palestiina Islamidžihaad
võttis vastutuse isetehtud lõhkeseadme lõhkamise eest.
Samal ööl tegid Iisraeli Kaitseväe,
Julgeolekuameti ja piiripolitsei eriüksused laialdast terroritõrjet
Läänekaldal Judea ja Samaaria aladel,
mille käigus õnnestus vahistada seitseteist terrorismis kahtlustatavat.
Operatsiooni vältel avastati ja konfiskeeriti ka hulgaliselt relvi,
ja ka üks relvatootmistehas.
Täna hommikul tuli teade veel ühest terroriteost Modi’in’i linna lähedal,
kui palestiinlasest veokijuht rammis rühma Kaitseväe sõdureid.
Raske hommik, nii siin rünnakupaigas kui üldiselt.
Üks terrorist tuli veokiga idast lääne poole.
Maccabim’i piiripunktis märkas terrorist kolme sõdurit,
kes polnud ilmselt tööl,
andis gaasi ning rammis veokiga neid kolme sõdurit.
Kõik kolm said viga ning toimetati hiljem haiglasse.
Terrorist jätkas sõitu Na’alin’i piiripunkti suunas.
Shilat’i ristmikul pööras ta paremale ning suundus Na’alin’i ristmikule,
kus turvamehed märkasid terroristi veokit ja tulistasid teda.
Terrorist tehti kahjutuks ja sai eluohtlikke haavu.
Ta viidi samuti haiglasse ravile.
Politseiülema asetäitja Avi Biton rõhutas veel,
et palestiina terroristi isik on teada,
kuna tal oli kehtiv tööluba Iisraelis.
Nagu praegu aru saame, on terrorist meile tuntud.
Ta on 41-aastane palestiinlasest Läänekalda elanik,
kel oli luba Iisraelis töötada.
Tuleb selgitada, et selles õõvastavas rammimises
hukkus kahjuks üks Kaitseväe sõdur, kolmel aga, kes viidi haiglasse
edasiseks raviks, tuvastati erineva raskusega vigastused,
sh ühel eluohtlikud.
Iisraeli rahandusminister Betzalel Smotrich,
kel on ka ministriportfell Kaitseministeeriumis,
saabus rünnakukohale ja lubas,
et Iisrael sõdib terrorismi vastu täie jõuga.
Oluline sõnum on, et võitleme terrorismiga täie jõuga
seda toetavas ja korraldavas keskkonnas.
Vastuseks Iisraeli lubadusele veelgi hoogustada sõda terrori vastu
nimetas islamistlik ühing Hamas neid rünnakuid iisraellaste vastu
viimase 24 tunni jooksul 'sangarlikeks', ent ei võtnud nende eest vastutust.
Nüüd New York’i, kus
Iisraeli kaitseminister Yoav Gallant kohtus oma USA-visiidi käigus
USA valitsusametnikega,
sh Valge Maja Lähis-Ida ja Põhja- Aafrika koordinaatori Brett McGurk’iga,
välisministri asetäitjaga Lähis-Ida asjus Barbara Leaf’iga
ja USA saadikuga ÜROs Linda Thomas-Greenfield’iga.
Kohtumise käigus Valge Maja koordinaatori McGurk’iga
rõhutas minister Gallant, et on oluline laiendada Aabrahami leppeid
teistele partneritele regioonis.
Ta toonitas ka sellealaste julgeolekumeetmete olulisust.
Veel teavitas minister Gallant USA ametnikke Iraani tegudest,
mis õõnestavad stabiilsust kogu Lähis-Ida regioonis.
Sellega seoses rõhutas ta Iisraeli tahet kaitsta oma kodanikke iga ohu eest
ja hindas kõrgelt Washington’i toetust
Jeruusalemma õigusele kaitsta end terrorismi vastu
ning USA valitsuse pühendumist Iisraeli julgeolekule.
Nüüd Damaskusesse,
kus Süüria välisminister Faisal Mekdad võõrustas Iraani ametivenda
Hossein Amir-Abdollahian’i, et arutada ühistegevust Iisraeli ja USA vastu
ning muid ühiseid murekohti.
Ajal, mil Iraani Islamivabariik kasutab enamikku oma võimalustest,
et mh kinnitada sõjaliselt kanda Süürias,
sh moodsate relvade veoga sellesse riiki tsiviillendudel,
on Teheran ilmselt kannatust kaotamas.
Sadadele Iisraeli rünnakutele pole Iraan vastanud,
kuna Teheran selgesti kardab Jeruusalemma kättemaksu tagajärgi.
Pärast viimast õhulööki Aleppo lennuväljale
kordas Iraani välisminister siiski oma riigi lubadust
vastata rünnakutele, milles Damaskus süüdistas Iisraeli õhuväge.
Mõistan karmilt hukka Iisraeli rünnakud Aleppo lennuvälja
ja elamupiirkondade pihta.
Luban, et Iisraeli kuritegelikud rünnakud
regiooni riikide vastu ei jää vastuseta.
Peale ähvarduste Iisraeli vastu kasutas minister Amir-Abdollahian
ka võimalust anda USA sõjaväele ja selle juhtkonnale Washingtonis
üleolevat nõu lahkuda regioonist,
kinnitades, et strateegilisis paigus asuvad USA väed ei suuda takistada
Iraani salakaubavedu Süüriasse ja mujale.
Soovitame USA sõdureil minna tagasi sinna, kust tulid,
ja soovitame USA juhtidel jätta piirkond rahule.
Keegi ei saa lõigata läbi regiooni riikide ühendusteid.
Tasub märkida, et Iraani välisministri märkused
tulid pärast Pentagoni pressiesindaja asetäitja Sabrina Singh’i teadet,
et hiljuti laiemalt Lähis-Itta paigutatud USA lisaväed,
sh ca 3000 USA merejalaväelast ja täiendavad mere- ja õhujõud,
jäävad sesse heitlikku regiooni, kuni Iraan muudab oma käitumist.
Tänan vaatamast TV7 Iisraeli Uudiseid!
Osutaksin taas, et TV7 Iisraeli stuudio töö põhineb annetustel.
Kui meie saated on teile õnnistuseks
ja te soovite toetada TV7 Iisraeli stuudio saadete jätkumist,
võite teha annetuse.
Saate seda teha meie võrgulehelt www.tv7israelnews.com.
Paluge ikka ka meie tagakiusatud vendade-õdede eest üle maailma,
samuti rahu Jeruusalemmale ja päästet Iisraelile.
Olen Jonathan Hessen. Soovin õnnistud õhtut!
Kui Jumal lubab, näeme jälle homme samal ajal.
Tõlge: Sulev Kivastik